400 एकड़ में बनेगा औद्योगिक क्षेत्र, 97 करोड़ रुपए होंगे खर्च
जिला मुख्यालय में अब औद्योगिक क्षेत्र को विकसित किया जाएगा। 400 एकड़ में उद्योग लगाए जाएंगे। इस क्षेत्र के विकास पर 96 करोड़ 87 लाख रुपए खर्च किए जाएंगे, जिससे सीहोर के लोगों को काफी फायदा मिलेगा। इसे बजट में भी स्वीकृत कर दिया गया है। इस पर अप्रैल माह में काम भी शुरु हो जाएगा। लंबे समय से जिला मुख्यालय के आसपास औद्योगिक क्षेत्र को विकसित करने एक प्लान पर जिला प्रशासन काम कर रहा था। इसके लिए सबसे पहले शासकीय भूमि को चिन्हित किया गया जहां पर उद्योग लगाए जा सकते हैं। कलेक्टर डॉ. सुदाम खाड़े ने इस क्षेत्र को चिन्हित कर एक प्लान बनाने के लिए उद्योग विभाग को निर्देशित किया था। इस तरह से नगर के आसपास बड़ियाखेड़ी, चंदेरी और जहांगीरपुरा में करीब 400 एकड़ रकबे को विकसित करने शासन को एक प्लान भेजा गया था। इसे अब बजट में मंजूरी मिल गई है।
51 एकड़ में बनेगा फूड पार्क
इस 400 एकड़ के रकबे में 51 एकड़ में फूड पार्क भी विकसित किया जाएगा। इसे भी यहां पर जमीन दी जा चुकी है। इसका जिम्मा उद्यनिकी विभाग को दिया गया है। इसी तरह अन्य उद्योग भी यहां लगाए जाएंगे।
औद्योगिक क्षेत्र को विकसित करने जिला प्रशासन और उद्योग विभाग ने कुछ समय पहले एक प्लान बनाया था। इसे शासन ने मंजूरी दे दी है। इसे बजट में भी शामिल कर लिया है। इसके लिए 400 एकड़ के रकबे में करीब 97 करोड़ रुपए खर्च होंगे। -राजेश अग्रवाल, महाप्रबंधक, जिला उद्योग केंद्र
बिजली, पानी और सड़क पर होगी राशि खर्च
इस औद्योगिक क्षेत्र को विकसित करने के लिए 96 करोड़ 87 लाख रुपए खर्च किए जाएंगे। इस जमीन को समतल किया जाएगा। इसके बाद यहां पर सड़कों का निर्माण कराया जाएगा। उद्योगों के लिए पानी मिल सके, इसकी व्यवस्था कराई जाएगी। साथ ही उद्योगों को भरपूर बिजली मिल सके, इस पर भी राशि खर्च होगी। यह सब काम औद्योगिक केंद्र विकास निगम भोपाल के माध्यम से होगा। इसे नोडल एजेंसी बनाया गया है।
बड़ियाखेड़ी, चंदेरी और जहांगीरपुरा को किया चिन्हित
ये होंगे फायदे
सबसे बड़ा फायदा औद्योगिक क्षेत्र विकसित होने के कारण यहां के बेरोजगार युवकों को रोजगार मिल सकेगा।
स्थानीय बाजार को इससे काफी फायदा होगा।
स्थानीय छोटे उद्यमियों को भी प्रोत्साहित किया जाएगा।
जिला मुख्यालय और इसके आसपास की जमीनों के भाव में बढ़ोतरी होगी।
रोजगार के अन्य छोटे कई साधन उपलब्ध हो जाएंगे।
सीहोर का औद्योगिक परिदृश्य बदलेगा
सीहोर में जो उद्योग थे वह काफी समय पहले बंद हो गए थे। इनमें शुगर मिल, साल्वेंट प्लांट, पेपर मिल, तिलहन संघ प्रमुख थे। इसके बाद से सीहोर का विकास थम गया था। अब इस नए प्लान से गति मिलेगी और सीहोर का औद्योगिक परिदृश्य बदल जाएगा।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva